חוק הקלה באמצעי משמעת המוטלים על בעלי מקצועות מוסדרים, התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2645, עמ' 992, 2017-06-27T00:00:00+03:00
החוק קובע כי לנשיא המדינה יש סמכות להקל בשני אמצעים משמעתיים שהוטלו על בעל מקצוע מוסדר (מקצוע המוסדר על פי חיקוק המנוי בתוספת לחוק) בתום הליך משמעתי: א. התליית רישיון לעסוק במקצוע לתקופה קצובה – הנשיא מוסמך לקצר את תקופת ההתלייה, או להמיר את אמצעי המשמעת באמצעי אחר הקבוע בחיקוק המסדיר; ב. ביטול רישיון לעסוק במקצוע – הנשיא מוסמך לקצר את התקופה שיש להמתין עד שניתן לבקש את חידוש הרישיון מהגוף המקצועי הרלוונטי. ניתן יהיה לפנות בבקשה לנשיא להקלה באמצעי משמעת רק אם חלפו עשרה חודשים מיום ההרשעה המשמעתית. בפני הנשיא תובא גם חוות דעת מאת מי שהוסמך לכך בידי השר הממונה, מבין גורמי המקצוע הממלאים תפקיד בהליכי הרישוי או השיפוט המשמעתי במסגרת החיקוק המסדיר.